РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/290-19

18. новембар 2019. године

Б е о г р а д

ЗАПИСНИК

23. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 15. НОВЕМБРА 2019. ГОДИНЕ

 Седница је почела у 9,00 часова.

Седници је председавао доц. др Дарко Лакетић, председник Одбора.

Седници су присуствовали чланови Одбора: др Драгана Баришић, др Милован Кривокапић, др Десанка Репац, др Данијела Стојадиновић, др Даница Буквић, др Светлана Николић Павловић, др Муамер Бачевац и др Радослав Јовић.

Седници Одбора је присуствовао заменик члана Одбора др Бранко Поповић (др Љубица Мрдаковић Тодоровић).

 Седници нису присуствовали чланови Одбора: проф. др Милан Кнежевић, Ружица Николић, Немања Шаровић, Владимир Ђурић, проф. др Душан Милисављевић, др Драган Весовић, проф. др Жарко Кораћ, као ни њихови заменици.

 Поред чланова Одбора, седници је присуствовала народна посланица др Борка Грубор.

 Седници су присуствовали и из Министарства здравља државни секретар проф. др Ференц Вицко, руководилац Групе за финансијско планирање и припрему буџета Снежана Симић и саветник Милорад Дубак; из Министарства финансија виши саветник у Сектору буџета Оливера Ружић Попарић и из РФЗО-а директор Сектора за финансије и уговарање здравствене заштите Светлана Тадин.

 На предлог председника Одбора, једногласно, усвојен је следећи:

 Д н е в н и р е д

1. Разматрање Предлога закона о буџету Републике Србије за 2020. годину, Раздео 27 - Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2020. годину, који је поднела Влада, у начелу;
2. Разно.

 Пре преласка на разматрање утврђеног дневног реда, усвојен је, без примедаба, Записник 22. седнице Одбора, која је одржана 25. септембра 2019. године.

 **Прва тачка дневног реда** – Разматрање Предлога закона о буџету Републике Србије за 2020. годину, Раздео 27 - Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2020. годину

 Доц. др Дарко Лакетић, председник Одбора, подсетио је да сагласно члану 173. Пословника Народне скупштине, одбори разматрају предлог буџета у складу са својим делокругом, a извештаје са мишљењем достављају надлежном Одбору за финансије. Сходно томе, Одбор разматра средства која су предложеним законом опредељена за Министарство здравља.

Проф. др Ференц Вицко, државни секретар Министарства здравља, истакао је да предложени буџет за 2020. годину, Раздео 27 - Министарство здравља, износи 32.668.796.000 милијарди динара, те да он обухвата следеће делове односно главе: 27.0-Министарство здравља у износу од 31.822.640.000 милијарди динара; 27.1-Управа за биомедицину у износу од 17.389.000 милиона динара; 27.2-Буџетски фонд за финансирање Црвеног крста Србије у износу од 300.000.000 милиона динара и 27.3- Буџетски фонд за лечење обољења, стања или повреда које се не могу успешно лечити у Републици Србији у износу од 528.767.000 милиона динара.

Укупни буџет Министарства здравља у 2020. години је већи за 73,38% у односу на буџет из 2019. године, након ребаланса тог буџета. У поређењу са текућом годином, предложени износи по главама буџета су: за 27.0- Министарство здравља износ је већи за 13.785.934.000 милијарди динара; за Буџетски фонд за лечење обољења, стања или повреда које се не могу успешно лечити у Републици Србији износ је већи за 42.448.000 милиона динара; Управи за биомедицину износ је смањен за 1.622.000 милиона динара, док је за Буџетски фонд за финансирање Црвеног крста Србије износ остао непромењен.

У оквиру првог дела буџета - 27.0 Министарство здравља постоји шест програма и опредељени износ за сваки од ових програма је следећи: 1801 – Уређење и надзор у области здравства: 35% или 11.202.599.000 милијарди динара; 1802 - Превентивна здравствена заштита 4% или 1.325.513.000 милијарди динара; 1803 - Развој квалитета и доступности здравствене заштите: 3,5% или 1.106.853.000 милијарди динара; 1807 - Развој инфраструктуре здравствених установа 24% или 7.731.930.000 милијарди динара; 1808 - Подршка остварењу права из обавезног здравственог осигурања 33% или 10.400.000.000 милијарди динара и Програм 1809 - Превенција и контрола водећих хроничних неузаразних обољења: 0,2 или 55.745.000 милиона динара. На крају излагања навео је износе, предложене овим законом, за различите пројекте у оквиру буџетских програма.

Светлана Тадин, директор Сектора за финансије и уговарање здравствене заштите у РФЗО-у, представила је Финансијски план Републичког фонда за здравствено осигурање за 2020. годину, са напоменом да је овај план усаглашен са ревидираном Фискалном стратегијом за 2020. годину са пројекцијама за 2021. и 2022. годину. Овим финансијским планом уређују се приходи и примања, расходи и издаци РФЗО-а за наредну годину и његово извршавање. С тим у вези, укупни приходи и примања Фонда планирани су у износу од 283.311.635 милиона динара. Ове приходе чине: доприноси за здравствено осигурање у износу од 194.957.545 милиона динара; трансфери од буџета у износу од 22.900.000 милиона динара; трансфери од осталих организација обавезног социјалног осигурања у износу од 59.561.520 милиона динара и остали приходи и примања у износу од 5.892.570 милиона динара.

Планирани трансфери од буџета су: трансфери за здравствену заштиту лица из члана 16. Закона о здравственом осигурању у износу од 4.600.000 милиона динара; за здравствену заштиту лица оболелих од ретких болести у износу од 2.400.000 милиона динара; за 35% накнаде зараде услед привремене спречености за рад преко 30 дана у вези са одржавањем трудноће у износу од 3.300.000 милиона динара; по основу смањене стопе доприноса за здравствено осигурање у износу од 12.200.000 милиона динара. Остали трансфери од буџета износе 400.000 хиљада динара и чине их трансфери по основу доприноса за здравствено осигурање за одређена привредна друштва по Закључку Владе у износу од 300.000 хиљада динара и за подршку активностима Банке репродуктивних челија у износу од 100.000 хиљада динара.

Укупно планирани трансфери од буџета са раздела Министарства финансија износе 12.500.000 милиона динара, а са раздела Министарства здравља ови трансфери износе 10.400.000 милиона динара.

Планирани расходи и издаци у износу од 283.311.635 милиона динара представљају расходе здравствене заштите у износу од 260.734.098 милиона динара, накнаде осигураним лицима у износу од 15.400.000 милиона динара и расходе спровођења здравственог осигурања у износу од 7.177.537 милиона динара.

У оквиру расхода здравствене заштите, укупни расходи примарне здравствене заштите односно домова здравља и апотека, по Програму 1821, износе 90.245.698 милиона динара, од чега је расход на услуге лекова и медицинских средстава 51.615.000 милиона динара, на стоматолошке услуге 5.730.698 милиона динара и на лекове који се издају на рецепт 32.900.000 милиона динара.

Програм 1822 представља расходе за секундарну и терцијарну здравствену заштиту, за финансирање расхода у клиничким центрима, клиничко-болничким центрима и општим болницама у укупном износу од 150.018.400 милиона динара, од чега су за пружање услуга секундарне и терцијарне здравствене заштите предвиђени расходи у износу од 101.975.000 милиона динара, за лекове и медицинска средства у овим установама здравствене заштите планирани расходи износе 45.643.400 милиона динара, а за лекове лицима оболелих од ретких болести планирани су расходи у износу од 2.400.000 милиона динара.

Остала права из социјалног осигурања у оквиру програма 1823 планирана су у укупном износу од 35.870.000 милиона динара. Средства овог програма предвиђена су за: финансирање услуга установа специјализованих за продужену рехабилитацију - 3.700.000 милиона динара; услуга института и завода за јавно здравље - 3.400.000 милиона динара; за остваривање права ван територије Републике Србије - 1.750.000 милиона динара; за финансирање помагала и направа - 5.500.000 милиона динара; за услуге дијализе односно испоруке материјала за дијализу - 3.800.000 милиона динара; услуге које пружају установе социјалне заштите -1.320.000 милиона динара; услуге института и завода за трансфузију крви, као и института за вирусологију и имунологију - 1.000.000 милион динара. Ово укупно чини 20.470.000 милиона динара расхода који се односе на финансирање здравствене заштите у оквиру овог програма, док је за финансирање накнада услед привремене неспособности за рад планиран износ од 14.100.000 милиона динара, а за накнаду путних трошкова 1.300.000 милион динара.

Расход за плате запослених у здравственим установама примарног, секундарног и терцијарног нивоа здравствене заштите, као и за запослене у РФЗО-у и стоматолошкој здарвственој заштити, планиран је у складу са Законом о буџетском систему, којим је предвиђено повећање плата, почев од новембра 2019. године. За здравствене раднике запослене у установама социјалне заштите је предвиђено процентуално исто повећање плата као и за здравствене раднике запослене у здравственим установама.

 Укупно планиране плате и накнаде плата са социјалним доприносима на терет послодавца, наведене у посебном делу Финансијског плана РФЗО-а, за установе примарне, секундарне и терцијарне здравствене заштите, за које Фонд финансира плате и накнаде плата за уговорени број и структуру запослених радника у овим установама, износе 124.200.000 милиона динара. Плате и накнаде плате запослених у стоматологији планиране су у оквиру услуга стоматолошке здравствене заштите у износу од 5.730.698 милиона динара. Плате и накнаде плате са социјалним доприносима на терет послодавца запослених у РФЗО-у планиране су у износу од 2.580.937 милиона динара.

У оквиру расхода здравствене заштите, који су такође наведени у посебном делу Финансијског плана РФЗО-а, планирани су лекови за лечење лица оболелих од ретких болести у износу од 2.400.000 милиона динара. Планирана су средства и за увођење иновативних терапија, која за примарни, секундарни и терцијарни ниво здравствене заштите износе 48.643.400 милиона динара. За увођење нових помагала и направа планирана су средства у износу од 5.500.000 милиона динара. По основу права запослених из Посебног колективног уговора, планирана су средства за увећање расхода боловања и осталих расхода, на основу извршене процене овог увећања за 2020. годину.

Приликом сачињавања пројекције расхода здравствене заштите у 2020. години, здравствене установе посебно су имале у виду обавезу да поступају у складу са инструкцијама министра здравља, министра финансија и в.д. директора РФЗО-а за ефикасније управљање системом финансирања здравствене заштите и контроле трошкова лечења осигураних лица.

На крају излагања, истакла је да се проширивањем централизације поступака јавних набавки у РФЗО-у, директним плаћањем добављачима из поступака централизованих јавних набавки од стране Фонда, у име и за рачун здравствених установа, као и унапређењем информационих система у здравственим установама и Фонду, очекује рационализација у систему финансирања расхода здравствене заштите, као и то да се уштедом средстава на овај начин постигне могућност финансирања примене нових технологија и терапија у 2020. години.

 Оливера Ружић Попарић, виши саветник у Сектору буџета Министарства финансија, позитивно је оценила сарадњу министарства надлежног за послове финансија са Министарством здравља, као и са РФЗО-ом и изразила наду да ће овај заједнички рад допринети унапређењу здравственог система.

 Доц. др Дарко Лактић је похвалио предложен буџет за Раздео 27 - Министарство здравља, који је у односу на 2019. годину повећан за 13.826.760.000 милијарди динара. Овај помак, сматра, постигнут је захваљујући великој финансијској диспиплини и консолидацији буџетског система, што је заслуга и Владе РС и председника. Посебно се осврнуо на предложено повећање средстава за Програм 1809, који се односи на превенцију и контролу водећих хроничних незаразних болести, имајући у виду да су према последњој анализи Светске здравствене организације управо ова обољења наведена као водећи узрок смртности у нашој земљи. С тим у вези, нагласио је значај сарадње Одбора и извршне власти у циљу јачања превентивне здравствене заштите и смањења учесталости смртности од ових али и свих других болести, као и смањења радне неспособности услед различитих повређивања. Похвалио је што су овим буџетом сагледане потребе и осетљивих, маргиналних група становништва. Паралелно са свим овим активностима, истакао је важност примене оперативног информационог система у здравству, помоћу којег се стиче увид у све значајне параметре и индикаторе здравственог стања становништва. На тај начин се добија база података од великог значаја за анализу здравства на регионалном, државном и локалном нивоу. Такође, уз помоћ ове базе података и адекватнијег сагледавања ситуације здравственог стања на терену, лакше се могу спроводити одређене мере из Агенде УН о одрживом развоју до 2030. године, али и све друге мере зацртане домаћим интерним актима, а то је у крајњем циљу здрав човек и здраво становништво. Заједничким радом очекује да се у току 2020. године начини квлитативан искорак и што се тиче смањења хроничних незаразних болести, али и реализације свега планираног у области здравства у овој години.

 Поводом ове тачке дневног реда није било више предлога ни дискусије.

 Одбор је у складу са чланом 173. став 2. Пословника Народне скупштине, одлучио, једногласно (за 10 од укупно 10 присутних), да предложи надлежном одбору за финансије да прихвати Предлог закона о буџету Републике Србије за 2020. годину, Раздео 27 - Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2020. годину, који је поднела Влада, у начелу.

 За известиоца Одбора на седници Одбора за финансије, републички буџет и контролу трошења јавних средстава је одређен доц. др Дарко Лакетић, председник Одбора.

**Друга тачка дневног реда** – Разно

 Поводом ове тачке дневног реда није било предлога ни дискусије.

 Седница је завршена у 10,00 часова.

 СЕКРЕТАР ПРЕДСЕДНИК

 Божана Војиновић Доц. др Дарко Лакетић